Raportul final al consilierului-auditor (1)

Cazul AT.40023 – Accesul transfrontalier la televiziunea cu plată

Angajamentele propuse de Sky, Disney, NBCUniversal, Sony Pictures și Warner Bros.

(2019/C 132/05)

1. Prezentul raport se referă la un proiect de decizie privind angajamentele în temeiul articolului 9 din Regulamentul nr. 1/2003 (2) („proiectul de decizie”). Proiectul de decizie se adresează Universal Studios International B.V., Universal Studios Limited și Comcast Corporation (denumite, în mod colectiv, „NBCUniversal”), CPT Holdings Inc., Colgems Productions Limited și Sony Corporation (denumite, în mod colectiv, „Sony Pictures”), Warner Bros. International Television Distribution Inc. și Warner Media LLC (denumite, în mod colectiv, „Warner Bros.”), The Walt Disney Company și The Walt Disney Company Limited (denumite, în mod colectiv, „Disney”), precum și Sky UK Limited și Sky Limited (3) (denumite, în mod colectiv, „Sky”). NBCUniversal, Sony Pictures, Warner Bros. și Disney sunt denumite în continuare, în mod colectiv, „studiourile”.

2. Acesta este al doilea raport final al consilierului-auditor în cazul AT.40023, primul fiind raportul final întocmit în legătură cu decizia Comisiei din 26 iulie 2016 (4) („decizia Paramount”) de acceptare a angajamentelor propuse de Paramount Pictures International Limited [fosta Viacom Global (Țările de Jos) B.V.] și de Viacom Inc. (denumite, în mod colectiv, „Paramount Pictures”) (5).

3. Cazul AT.40023 vizează unele clauze („clauzele în cauză”) în anumite contracte bilaterale de licență între, pe de o parte, Sky și, pe de altă parte, fiecare dintre studiouri, Twentieth Century Fox Telecommunications International Inc. [denumite, împreună cu Twenty-First Century Fox Inc., „Fox” (6)] și Paramount Pictures. O parte din aceste clauze în cauză interzic sau limitează furnizarea de către Sky a serviciilor sale cu amănuntul de televiziune cu plată ca răspuns la cereri nesolicitate din partea unor consumatori care își au reședința sau se află în Spațiul Economic European („SEE”), dar în afara Regatului Unit și a Irlandei. Celelalte clauze în cauză le impun companiilor NBCUniversal, Sony Pictures, Warner Bros., Fox sau Paramount Pictures obligația de a interzice sau de a limita posibilitățile radiodifuzorilor de televiziune cu plată situați în SEE, dar în afara Regatului Unit și a Irlandei, de a răspunde la cereri nesolicitate din partea unor consumatori care își au reședința sau se află în Regatul Unit și Irlanda.

4. La 23 iulie 2015, Comisia a adoptat o comunicare privind obiecțiunile („CO”), în care și-a exprimat opinia preliminară potrivit căreia clauzele în cauză constituie o încălcare de către Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures și Sky („destinatarii CO”) a articolului 101 din tratat și a articolului 53 din Acordul privind SEE.

5. Toți destinatarii CO au accesat dosarul Comisiei în perioada 3-5 august 2015. Ca urmare a corespondenței cu compania Sony privind solicitarea acesteia de a avea acces la informațiile care au stat la baza evaluării preliminare prevăzute la punctul 267 din CO, DG Concurență a pus la dispoziția fiecărui destinatar al CO textul integral al notei de subsol nr. 132 din CO. Niciunul dintre destinatarii CO nu m-a contactat în legătură cu acest aspect.

6. La 16 decembrie 2015, ca urmare a corespondenței cu Sky, Warner Bros. și Fox, DG Concurență le-a acordat destinatarilor CO acces la versiunile neconfidențiale ale unor pasaje din răspunsurile la CO transmise în scris de ceilalți destinatari ai CO.

7. După examinarea solicitărilor primite în special din partea Sky, Fox, Warner Bros. și NBCUniversal, DG Concurență le-a acordat destinatarilor CO acces la versiunile neconfidențiale ale observațiilor primite în scris de la părțile terțe interesate (7). Toți destinatarii CO au avut posibilitatea de a prezenta comentarii scrise la observațiile respective.

8. Toți destinatarii CO au răspuns în scris până la termenul-limită prevăzut sau, după caz, până la termenul-limită prelungit, care a fost fixat de DG Concurență, și au solicitat să fie audiați (8).

9. Audierea a avut loc pe parcursul a trei zile, în perioada 18-20 ianuarie 2016. La audiere au participat toți destinatarii CO și 11 persoane terțe interesate.

10. Decizia Paramount din 26 iulie 2016 a stabilit obligativitatea angajamentelor propuse de Paramount Pictures pentru a răspunde preocupărilor exprimate de Comisie în CO. La 12 ianuarie 2018, Comisia a închis oficial procedurile în cazul AT.40023 în măsura în care acestea se refereau la Paramount Pictures.

11. La 12 ianuarie 2018, în urma modificării structurii societății NBCUniversal, Comisia a inițiat proceduri în temeiul articolului 2 alineatul (1) din Regulamentul nr. 773/2004 în ceea ce privește Universal Studios Limited. La aceeași dată, Comisia a adoptat o comunicare suplimentară privind obiecțiunile adresată NBCUniversal, în care a ajuns la concluzia preliminară că respectivele clauze în cauză constituie o încălcare de către NBCUniversal a articolului 101 din tratat și a articolului 53 din Acordul privind SEE. NBCUniversal a răspuns în scris la această comunicare suplimentară privind obiecțiunile până la termenul stabilit și nu a solicitat să își exercite dreptul de a fi audiată oral.

12. Tot la 12 ianuarie 2018, Comisia a adoptat o scrisoare de expunere a faptelor adresată studiourilor, Fox și Sky (denumite, în mod colectiv, „destinatarii scrisorii de expunere a faptelor”) pentru a le informa cu privire la alte elemente de probă pe care Comisia nu le-a invocat în mod expres în CO sau în CSO, dar care ar putea fi relevante în sprijinul concluziilor preliminare la care s-a ajuns în CO și în CSO.

13. După ce a transmis scrisoarea de expunere a faptelor, Comisia le-a acordat destinatarilor acesteia acces suplimentar la dosarul său în cazul AT.40023. Mi-au fost transmise anumite cereri de acces suplimentar la dosar. Am acordat acces câtorva solicitanți și am respins restul cererilor.

14. În urma transmiterii scrisorii de expunere a faptelor, anumite persoane terțe interesate au solicitat accesul la o versiune neconfidențială a prezentului document, pentru a prezenta observații. Am respins cererile, întrucât persoanele terțe interesate fuseseră deja informate de către DG Concurență cu privire la natura și la obiectul procedurilor (pe care scrisoarea de expunere a faptelor nu le-a modificat) și își prezentaseră deja observațiile.

15. La 25 octombrie 2018, Disney a propus angajamente pentru a răspunde preocupărilor exprimate de Comisie în CO („angajamentele inițiale ale Disney”).

16. La 9 noiembrie 2018, Comisia a publicat, în temeiul articolului 27 alineatul (4) din Regulamentul (CE) nr. 1/2003 al Consiliului, o comunicare („prima comunicare”) ce sintetiza cazul și angajamentele inițiale ale Disney și invita părțile terțe să își prezinte observațiile cu privire la aceste angajamente în termen de o lună de la data publicării primei comunicări (9).

17. La 12 și 13 decembrie 2018, NBCUniversal, Sony Pictures, Warner Bros. și Sky au propus angajamente pentru a răspunde preocupărilor Comisiei exprimate în CO și în CSO.

18. La 21 decembrie 2018, Comisia a publicat o a doua comunicare, în care sintetiza cazul și angajamentele propuse de NBCUniversal, Sony Pictures, Warner Bros. și Sky și prin care invita părțile terțe să își prezinte observațiile cu privire la aceste angajamente în termen de o lună de la data publicării celei de a doua comunicări (10).

19. Comisia a primit observații de la 10 respondenți cu privire la angajamentele inițiale propuse de Disney și la angajamentele propuse de NBCUniversal, Sony Pictures, Warner Bros. și Sky.

20. La 5 februarie 2019, Disney a clarificat mai în detaliu anumite aspecte ale angajamentelor sale.

21. Proiectul de decizie concluzionează că, având în vedere angajamentele revizuite ale Disney și angajamentele propuse de NBCUniversal, Sony Pictures, Warner Bros. și Sky, nu se mai justifică o acțiune împotriva studiourilor și a Sky și că, prin urmare, procedura inițiată împotriva studiourilor și a Sky ar trebui încheiată, fără a se aduce atingere articolului 9 alineatul (2) din Regulamentul (CE) nr. 1/2003.

22. În ansamblu, consider că s-a asigurat exercitarea efectivă a drepturilor procedurale.

Bruxelles, 26 februarie 2019. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29) („Decizia 2011/695/UE”).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1) [„Regulamentul (CE) nr. 1/2003”].

(3) Fosta denumire a Sky Limited este Sky Plc.

(4) Decizia Comisiei din 26 iulie 2016 referitoare la o procedură în temeiul articolului 101 din Tratatul privind funcționarea Uniunii Europene și al articolului 53 din Acordul privind SEE (Cazul AT.40023 – Accesul transfrontalier la televiziunea cu plată), C(2016) 4740 final.

(5) Raportul final al consilierului-auditor – Accesul transfrontalier la televiziunea cu plată – Angajamentele companiei Paramount (AT.40023) (JO C 437, 25.11.2016, p. 3).

(6) La 14 decembrie 2017, Disney a anunțat că a încheiat un acord de achiziționare a totalității sau a cvasitotalității capitalului Twenty-First Century Fox Inc., care deținea, în cele din urmă, totalitatea sau cvasitotalitatea capitalului Twentieth Century Fox Telecommunications International Inc. Finalizarea acestei proceduri de achiziție este în desfășurare în momentul de față.

(7) Am recunoscut 26 de părți terțe interesate în cazul AT.40023: ANICA, Associazione Nazionale Industrie Cinematografiche Audiovisive Multimediali; APA – Asociace Producentů v audiovizi, z.s; Association des Producteurs de Cinéma; BEUC, The European Consumer Organisation; BT Group plc; C More Entertainment; Danish Producers’ Association; DTS, Distribuidora de Televisión Digital S.A.; EFADs – European Film Agency Directors Association; European Producers Club; Groupe Canal+; FAMA – Film and Music Austria; FAPAE; Film Producers Netherlands; KIPA – Polish Audiovisual Producers’ Chamber of Commerce; La Liga – Liga Nacional de Fútbol Profesional; Polish Film Institute; Producers Alliance for Cinema and Television Limited; ProSiebenSat.1 Media SE; Spitzenorganisation der Filmwirtschaft e.V.; Swedish Film & TV Producers Association; The British Film Institute; The Football Association Premier League Limited; UPFF – Union des Producteurs Francophones de Films; VOFTP – Vlaamse Onafhankelijke Film & Televisie Producenten; și Zentropa.

(8) Cu excepția Sky Plc, care nu a răspuns la CO.

(9) Comunicarea Comisiei publicată în temeiul articolului 27 alineatul (4) din Regulamentul (CE) nr. 1/2003 al Consiliului în cazul AT.40023 – Accesul transfrontalier la televiziunea cu plată (JO C 403, 9.11.2018, p. 17).

(10) Comunicarea Comisiei publicată în temeiul articolului 27 alineatul (4) din Regulamentul (CE) nr. 1/2003 al Consiliului în cazul AT.40023 – Accesul transfrontalier la televiziunea cu plată (JO C 460, 21.12.2018, p. 32).